<classify> BAZARA la Madiwani wa Halmashauri ya Wilaya ya Morogoro, limepitisha matumizi ya Sh milioni 200 ya makusanyo ya mapato ya ndani kwa ajili ya kukamilisha ujenzi wa miradi ya vituo viwili vya afya na hospitali ya wilaya.Hatua hiyo ni ni utekelezaji wa agizo la Waziri Mkuu, Kassim Majaliwa alilolitoa Septemba mwaka jana. Mkurugenzi Mtendaji wa Halmashauri hiyo, Rehema Bwasi alisema hayo wakati akitoa maelezo kwa Mkuu wa Mkoa wa Morogoro, Loata Sanare kwenye kikao maalum cha baraza la madiwani wa halmashauri hiyo kilichofanyika katika ukumbi wa mikutano wa Pangawe juzi.Bwasi alisema wameweka mkakati wa kukusanya Sh milioni 300, lakini pia halmashauri ilifanikiwa kupata Sh milioni 200 ambazo zitatumika kukamilisha miradi hiyo, ikiwemo hospitali ya wilaya inayojengwa eneo la Mvuha ili kuwezesha wananchi kupata huduma bora za afya Katika utekelezaji wa agizo la Waziri Mkuu , kwenye Kituo cha Afya Mkuyuni tayari milango mibovu yote imeondolewa na sasa inachongwa milango 67 yenye ubora, kwa ajili ya ubadilishaji na kazi inaenda vyema na itakamilishwa kwa haraka, alisema Bwasi.Kikao hicho maalum cha Bazara la Madiwani, kiliombwa na mkuu wa mkoa wa Morogoro na kilijadili ukamilishaji wa miradi ya ujenzi wa vituo viwili vya aya Mkuyuni na Duthumi na hospitali ya wilaya hiyo. Baada ya kufunguliwa kwa kikao hicho na Mwenyekiti wake, Kibena Kingo, mkuu wa mkoa alimtaka Katibu Tawala wa Mkoa huo, Emmanuel Kalobelo kuwasilisha ajenda zinazohusu hali ya utekelezaji wa miradi ya maendeleo kwenye halmashauri hiyo kulingana na maagizo ya Waziri Mkuu.Mwenyekiti wa Halmashauri hiyo, Kibena Kingo alisema watahakikisha hadi baraza la madiwani linavunjwa, tayari miradi yote mikubwa ya maendeleo itakuwa imekamilishwa ili kuweka heshima kwa Rais Dk John Magufuli na kwa wananchi wanaowaongoza .Hata hivyo, alimuomba mkuu wa mkoa na katibu tawala wa mkoa, kumsaidia Mkurugenzi Mtendaji wa halmashauri hiyo, kutokana na baadhi ya wakuu wa idara kumkwamisha na kutompa ushirikianoAkizungumza kwenye kikao hicho , Mkuu wa Mkoa Sanare alishangazwa kuona madiwani wa halmashauri hiyo hawashiriki katika mipango ya ujenzi wa miradi ya maendeleo, wakati wao ni wawakilishi wa wananchi katika maeneo waliyopo. Pia alisema hajaridhishwa na maelezo ya utekelezaji wa maagizo ya Waziri Mkuu, kwani bado hayakufanyiwa kazi kwa wakati, kwa kuwa Kituo cha Afya Mkuyuni kilichopatiwa Sh milioni 400 na serikali kuu ujenzi wake umefikia asilimia 80 na fedha yote imeisha.Hali ni hiyo hiyo hata kwa Kituo cha Afya Duthumi. Mkuu wa Mkoa alisema Waziri Mkuu aliagiza vituo hivyo vikamilishwe Oktoba 31, 2019 na wananchi waanze kupata huduma za afya.Alisisitiza kuwa fedha zilizotolewa na serikali kuu za ujenzi wa vituo vya afya na za hospitali za wilaya, zinatosha. Sanare alisema Waziri Mkuu alipiga marufuku halmashauri kuomba fedha za ziada na zitumie fedha za makusanyo ya ndani, kumalizia vituo vya afya na hospitali ya wilaya.  <topic>: kitaifa 